Anžuanas

Anžuanas (pranc. Anjouan, dar žinomas kaip Nzwani) – vulkaninės kilmės sala, taip pat administracinis vienetas (autonominė sala), priklausantis Komorų Sąjungai. Sala susiformavusi Mozambiko sąsiauryje, Indijos vandenyne. 2006 m. saloje gyveno apie 277 500 žmonių. Jos sostinė – Mucamudu. Salos plotas – 424 km². Istorija Pirmieji salos gyventojai buvo tyrinėtojai ir emigrantai iš Indonezijos ir Polinezijos. Vėliau į salą pradėjo vykti gyventojai (svahiliai) iš visų Indijos vandenyno pakrančių, atsinešdami islamišką kultūrą. Po to, kai svahilių prekybinius centrus sunaikino portugalai, XVI a. saloje įkurtas Ndzuwani sultonatas, kurio valdovai tituluoti phany. Jis tapo lyderiaujančiu sultonatu visuose Komoruose ir kurį laiką valdė Mohelį. 1816 m. sultonas Alawi bin Husein paprašė Prancūzijos paramos konflikte prieš Zanzibaro sultonatą. 1886 m. sala tapo saugoma Prancūzijos, o 1912 m. galutinai aneksuota. Sultono bandymai pasipriešinti aneksacijai buvo bevaisiai dėl menkos kariuomenės. 1975 m. Anžuanas tapo oficialia nepriklausomų Komorų dalimi. 1997 m. Anžuanas paskelbė nepriklausomybę nuo Komorų. Sala prašėsi priimama atgal į Prancūzijos respublikos sudėtį, tačiau Prancūzija atsisakė tai padaryti. 1998 m. vasario 25 d. referendumo būdu buvo patvirtinta Anžuano konstitucija. 1999 m. Anžuane kilo vidaus konfliktų, ir 80-metis prezidentas Founfi Abdallah Ibrahim pasitraukė iš pareigų, perleisdamas valdžią valstybiniam koordinatoriui Said Abeid. 2001 m. rugpjūtį sausumos ir jūrų kariuomenės karininkai surengė perversmą. Nugalėtojų chuntos vadu netrukus tapo Mohamed Bacar, kuris ir ėmė vadovauti šaliai. Nepaisant dviejų bandymų surengti perversmą per tris mėnesius, M. Bacar’o vyriausybė išliko valdžioje, pasiryžusi derėtis su Komorais. 2002 m. susitarimo būdu Anžuanas vėl prisijungė prie Komorų autonominės salos teisėmis. Žinomi sultonai 1676–1711 Alimah III 1711–1741 Salim 1741–1782 Saidi Ahamd 1782–1788 Abdallah I 1788–1792 Halimah 1792–1796 Abdallah I (pakartotinai) 1796–1816 Alawi bin Husain 1816–1832 Abdallah II bin Alawi 1832–1833 Ali bin Salim 1833–1836 Abdallah II bin Alawi (pakartotinai) 1836–1837 Saidi Alawi bin Abdallah 1837–1852 Salim bin Alawi 1852–1891 Saidi Abdallah bin Salim 1891–1891 Salim bin Abdalla 1891–1892 Saidi Omar bin Saidi Hasan 1892–1912 Saidi Mohamed bin Saidi Omar Nuorodos Komorų vyriausybės oficiali svetainė Anjouan.net